Liptovská Teplička

Liptovská Teplička je obec na Slovensku v okrese Poprad. 

 Polohopis 
Leží v hornej časti Čiernovážskej doliny v Teplickej kotline na severnom úpätí Nízkych Tatier, asi 8 km južne od Štrby a 20 km juhozápadne od Popradu. Obcou preteká potok Teplica, ktorá sa na jej severnom okraji vlieva do Čierneho Váhu.

 Dejiny 
Prvá písomná zmienka o obci je z roku 1634. Historici predpokladajú,  že obec bola osídlená už skôr ako v tomto roku. Na severnej strane Kráľovej hole sa usadili Gorali, ktorí prišli zo slovensko-poľského pomedzia. Dokladom toho je dodnes zachované originálne nárečie, ktoré prevzalo mnohé slová z poľského jazyka. Toto pozoruhodné nárečie sa používa ešte aj dnes v ustálenej podobe v dôvernom familiárnom a bežnom pracovnom, ale aj zábavnom styku. Goralské nárečie dnes aktívne ovláda 50% dospelých a 20% detí. Obyvatelia obce si tradične udržiavali vzťahy s obcou Pohorelá, ktorá taktiež vznikla goralskou kolonizáciou, ale na opačných, južných svahoch Kráľovej hole. 

Lesnatý kraj pod Kráľovou hoľou kolonisti osídlili na popud liptovsko-hrádockého panstva. Obyvatelia novovzniknutej obce predovšetkým ťažili drevo v lesoch. Obrábali úzke pásiky polí a na pasienkoch chovali dobytok. Drevo splavovali v koryte Čierneho Váhu do Liptovského Hrádku.Horák Gejza - Stančeková Mária: Nárečie Liptovskej Tepličky, vydala Slovenská technická univerzita vo vydavateľstve STU Bratislava, r.2000 
V rokoch 19121972 viedla z Liptovského Hrádku údolím Čierneho Váhu Považská lesná železnica, ktorej jedna z vetiev zachádzala i do Liptovskej Tepličky.
Obec bola v decembri 1944 čiastočne vypálená počas povstaleckých bojov, nemeckými vojakmi. Zhorelo 17 budov.

 Kultúra a zaujímavosti  
 Pamiatky 
 Rímskokatolícky kostol sv. Jána Krstiteľa, jednoloďová baroková stavba so segmentovým ukončením presbytéria a predstavanou vežou z roku 1759. Stojí na mieste staršieho dreveného kostola z roku 1706. Obnovou prešiel v roku 1803. Autorom výmaľby kostola z roku 1952 je E. Flašár. Interiér je zaklenutý valenou klenbou s lunetami, svätyňa pruskou klenbou. Zariadenie kostola je historizujúce z tirolských dielní z konca 19. storočia. Zo staršieho inventára sa dochovala kazateľnica zo začiatku 19. storočia a rokoková krstiteľnica z roku 1770. Priečeliu kostola dominuje mohutná veža členená lizénami a ukončená ihlancovou helmicou. Po stranách priečelia sa nachádza pár ník so sochami sv. Jána Nepomuckého a sv. Floriána. 

 Zaujímavosti 
V okolí obce sa zachovali unikátne, hlboko vyhĺbené pivničky. Každoročne sa tu konajú Folklórne slávnosti pod Kráľovou hoľou. 

 Nárečie 
Ukážka nárečia, o sadení smriečkov rozprávala Anna Šebestová, rod., Smolárová v roku 1953:
"Ešče v marcu iďeme do śnegovich jam śneg nośiť. Tam je taka jama, jak ta kuchina  medze śihlakami, abe beu ťen. A teraz vebereme śihláčki ze školnice, potem ich počiceme, každich sto še zvjonže a potem še po ťisicke ukuada do tej śnegovej jame. Keť skape śnek, začneme zakopovať a śihlački saďiť. Ale to še mauo inakši. To śe mauo tag napisať: S tej jame śe te śihlački bero do bremen na cherbet a śe zaneso tam, ďe śe iďe zakopovať a teraz uš kopeme jamki a saďime do nich śihlački. Jedno od drugego meter".  

 Turistika 
Poloha obce vytvára dobré podmienky na horskú cyklistiku, letnú i zimnú turistiku a je jedným z východiskovým bodom pre výstup na Kráľovu hoľu. 
 po  značke na Kráľovu hoľu
 po  značke 
 do sedla pod Doštiankou, odtiaľ po  značke cez Panskú hoľu na Budnárku, odtiaľ po  značke na Andrejcovú - hlavný hrebeň Nízkych Tatier
 na rázcestie Doštianky, odtiaľ po  značke do Vikartoviec alebo Smrečinského sedla (významná križovatka turistických trás)
 z rázcestia Výpad po  značke na Budnárku a na Andrejcovú - hlavný hrebeň Nízkych Tatier

 Panoráma 

 Referencie 

 Literatúra 
 KOLLÁROVÁ, Zuzana (ed.): Liptovská Teplička. Liptovská Teplička : Obec Liptovská Teplička, 2020. 376 s. ISBN 978-80-89613-32-8

 Iné projekty 

 Externé odkazy 

 To byl dávný Liptov. Fotky z vesnice, která navzdory komunistům odmítla založit JZD


Kategória:Obce okresu Poprad
Kategória:Goralské obce na Slovensku
Kategória:Sídla na Váhu
Kategória:Obce vypálené počas druhej svetovej vojny na Slovensku